**תקציר המחקר**

**האלים והעולם בשירת יוון הארכאית**

עמית ברץ

במחקר זה אני מבקש לעמוד על מערכת האמונות הדתית הניצבת ביסוד השירה הארכאית, השירה הקנונית של יוון העתיקה שהיתה לנכס צאן ברזל בין נכסי הרוח של התרבות המערבית. מטרתו של המחקר להוכיח, כי עקרון אמונה מרכזי אחד, שלא נתנסח אמנם ניסוח מפורש במקורות, שימש כהנחת מוצא אמונית, אידיאה דתית אינטואיטיבית, שלאורה התעצבה התפישה הדתית של מחברי השירות ויצירת התקופה לפרטי פרטיה.

עיקרון האמונה שמוקדש לו המחקר קובע: האלים אינם עליונים על כל הוויה אלא נתונים בתוך העולם; מחוצה להם ולמעלה מהם מתקיימת מערכת עצמאית של חוקים וכוחות. האלים אינם ניצבים למעלה מחוקי המציאות אלא עומדים תחתיהם, פועלים בתוכם ותלויים בהם. לשון אחר: אלי שירת יוון הארכאית אינם אלים טרנסנדנטיים - עליונים על כל יש המשועבד לרצונם, אלא אינהרנטיים - נתונים בתוך העולם וכפופים למערכתו.[[1]](#footnote-1)

עקרון היסוד שניסחנו זה עתה הוא לכאורה דבר ידוע שאין עליו עוררין. מה שנסתר מעיני רבים, והוא שאבקש להראות במחקר זה, שעקרון זה השפיע השפעה עמוקה על עיצוב המחשבה הדתית, והיקף השפעתו עולה בהרבה על מה שמתואר בדרך כלל במחקר. כדי להעריך את מידת השפעתו של עקרון זה הערכה נכונה, אבקש לאתר ולחבר את כלל ההיבטים שבהם הוא בא לידי ביטוי במקורות. כל פרק במחקר נועד להבהיר את חלקו של עקרון זה בעיצוב תחום דתי מסוים. דרך ההוכחה מתחילה במקורות, דולה מהם ראיות לתופעות הנובעות מעקרון זה, ומרכיבה בהדרגה, תפישה רחבה של תפקידו ושל היקף השפעתו. המחקר מבקש להוכיח כי לעקרון זה תפקיד מכריע בעיצוב דמות האלים על שלל מאפייניהם ובעיצוב שלוש הרשויות הגדולות של הדת – הנבואה, המאגיה והפולחן.

המחקר נחלק לחמישה פרקים ולנספח: 1. מבוא: מאפייני היסוד של האלים; 2. האלים והמאגיה; 3. האלים והנבואה; 4. האלים והקרבן; 5. נספח – מקור האלמוות של האלים. 6. סיכום ומסקנות.

במבוא אני מנתח בקצרה את תכונות היסוד של האלים שהתעצבו על-פי עקרון האימננטיות שנוסח לעיל: אני דן בתפישה התאוגונית שלפיה האלים נולדו אל תוך המציאות; בצורת האדם, האנתרופומורפיות, של האלים; בכפיפות האלים לחוקי הפריון הטבעיים: חלוקתם לזכרים ולנקבות ושעבודם לרביה הטבעית - משכב, הריון והולדה; בשעבוד האלים לארוס ככוח קוסמי עליון; בחכמת האלים החסרה קטגוריה של ידיעת-כל; בנוסף אני מראה כי הנחת היסוד בדבר אימננטיות האלים היא תנאי הכרחי לכל סיפור על תולדותיהם, שהרי הקונפליקטים בחיי האלים, שסביבם סובבים הסיפורים, חבים להנחה זו את עצם קיומם.

בפרק הראשון, "האלים והמאגיה", אני עומד על תפקידו המכריע של עקרון האמונה הנ"ל בעיצוב תפישת המאגיה במקורות. בפרק זה אני משלים תחילה צד חסר במחקר - איסוף כל המקומות במקורות, שמופיעים בהם מעשי אלים הכוללים יסוד מאגי מובהק, ופירושם. הסקירה מעמידה את הקורא על העובדה, כי גם אם בהשוואה לתרבויות שכנות מהעולם העתיק המקורות הארכאים דלים בתיאורי מאגיה וקסם הנוגעים לאלים, מופיעים בהם מגוון לא מבוטל של סיפורים מאגיים ראויים להתייחסות על אלים – לרבות האלים הבכירים ביותר - המשתמשים באמצעי קסם להשגת מגוון רחב של מטרות.

בחלקו השני של הפרק אני דן בתפישת העולם הרחבה העולה ממקורות אלה. מתוך כך שהאלים משתמשים באמצעי קסם, וחשוב מכך - מושפעים מהם השפעת הכרח, עולה כי המאגיה נתפשת ביסודה כתחום עצמאי, בלתי תלוי באלים, הנסמך על הפעלת כוחותיה הטמירים של ההוויה - כוחות המציאות שבה נתונים האלים. ההנחה שכוחם של אמצעי הקסם שביד האלים הוא כוח האצור בהם עצמם, מתאשרת מתוך כך, שכאשר אמצעים אלה עוברים מיד אלוהית אחת לאחרת או מיד אל ליד אדם, הם שומרים על כוח פעולתם. גם הידע המאגי נתפש לעתים כחוכמה שמושאה הכרת סתרי המציאות וההוויה; בחוכמת סתרים זו מחזיקים אלים מסוימים והיא ניתנת למסירה וללימוד. האמונה שכוחות המאגיה פועלים בעולמות האלוהיים ומשפיעים על אלים הבאים אתם במגע, היא סמל לאמונה היסודית, שהאלים נתונים בעולם ופועלים בתוך מערכת עצמאית של כוחות.

ניתוח המקורות מעלה קושי פרשני: במקרים רבים את אותה הפעולה שהאלים מבצעים במקום אחד בזכות אמצעי קסם הם עושים במקומות אחרים בכוחם האלוהי העצמי. הייצוג הכפול לתכלית המושגת פעם בכוח האל ופעם באמצעי מאגי יוצר סתירה: מה צורך לאלים בחפצי קסם, אם הם מסוגלים לפעול את אותה הפעולה מבלי להזדקק לסיועם?

בסוף הפרק אני משתדל להסביר את מקור הסתירה ולעמוד את המשקל היחסי של שני צדדיה. העובדה שאותו מעשה מוסבר במקורות בשני אופנים - פעם בכוחם של האלים ופעם בשימוש שעושים האלים באמצעים מאגיים - היא ביטוי לתפישה יסודית של המקורות, שעל פיה נחלק העולם העליון לשתי רשויות שלטון, רשות של כוחות העולם ורשות של האלים – ושתיהן נושאות כוח פעולה גדול ורב פנים. לפיכך ממילא אותו המאורע מוסבר פעם כתולדה של כוחם של האלים ופעם כתולדה של כוחות העולם.

בפרק השני, "האלים והנבואה", אני מבקש להראות כי לצד התפישה המוכרת של הנבואה כדרכם של האלים למסור את מה שקבעו לבני אדם, עולה מן המקורות תפישה נוספת של נבואה, המשתלשלת מהנחת המוצא, שהאלים כפופים למערכת ההוויה, ומשום כך נתונים תחת חוקיות עליונה שאין הם שולטים בה. על-פי תפישה זו, הנבואה אינה רק מערכת שקבעו האלים כדי למסור לבני אדם את תכניותיהם לגבי העתיד, אלא גם שיטה טכנית או יכולת נפשית טבעית – שתיהן עומדות מצד עצמן ואינן תלויות באלים - לגילוי עתידות ונסתרות.

הראייה המכרעת לכך, שהנבואה נתפסת כתחום עצמאי ובלתי תלוי באלים, היא שגם האלים נזקקים לנבואה ומשתמשים בה, והיא מסייעת בידם להכיר עתידות ונסתרות. כפי שאני מראה בפרק זה, חלק מן האלים נתפש כבעלי כשרון נבואי טבעי להכיר נסתרות, וחלקם משתמש באמצעים נבואיים טכניים. מהותה העצמאית של הנבואה, כיכולת בלתי תלויה באלים העומדת מצד עצמה, באה לידי ביטוי גם בדגם מיוחד של נביא בן-אדם הנדון בהרחבה בפרק - "הנביא רואה הבהירות", שנבואתו אינה תלויה בפענוח אותות או בהשראה אלוהית פעילה שמשרה עליו אחד האלים. כוחו לגלות עתידות הוא כישרון הטבוע בנפשו להביט אל העתיד ולחוש בנסתר, והוא חש לעתים אף בפרטים הנסתרים מידיעת האלים עצמם.

נמנה תפישות ורעיונות נוספים הנזכרים בפרק זה כראיות משנה לטבעה העצמאי היסודי של הנבואה: הרעיון כי הנבואה נתפשת כידע טכני שגם האלים לומדים ומלמדים; הדי התפישה כי הנבואה כרוכה במגע עם חומר מיוחד כגון דבש או מים; התפישה שהעומד למות ניחן ביכולת להציץ אל עבר העתיד; התפישה כי בעלי-החיים ניחנו בכישרון מיוחד לחוש עתידות. רעיונות אלה התעצבו על סמך ההנחה שהנבואה היא סגולה העומדת מצד עצמה ומשתלשלת מכוחות המציאות.

הפרק השלישי, "האלים והקרבן", נועד לברר מה ערכו של הקרבן בחיי האלים. הקרבן הוא היסוד העיקרי של הפולחן במקורות הארכאיים, אך הוא גם היסוד החידתי ביותר, שכן אין בהם אלא מחשבות מועטות על מהות הקרבן ודרך השפעתו על העולמות העליונים. שלוש תשובות עולות בכל-זאת מן המקורות בדבר תפקידו של הקרבן בחיי האלים: לעתים הקרבן מתואר כמזון האלים, לעתים האלים נהנים מניחוח עשנו המיתמר לשמיים, ובעיקר הקרבן חשוב לאלים על שום היותו מתנה המאדירה את כבודם. בפרק זה אני דן בשלוש התשובות בהרחבה ועומד על כך שהן אינן מספקות הסבר שלם. תשובות אלה נזכרות במקורות לעתים רחוקות, וספק אם יש לראות בהן מפתח מלא לפירוש עשרות תיאורי הקרבן המופיעים במקורות ללא מתן טעם מיוחד. הטעם הכרוך בכבוד הוא הדומיננטי מבין שלושת הטעמים, אך אין בטעם זה הסבר לשאלת היסוד – מדוע תלוי כבוד האלים, לשיטת המקורות, דווקא בעצמות ירכיים מכוסות שומן המסודרות בסדר קבוע על המזבח?

בפרק זה אני משתדל לספק מפתח חדש להבנת מהות הקרבן והשפעתו על האלים. אני מראה כי דמותם הספרותית של האלים מושתתת על ההנחה, שהקרבן משרת תכלית חיונית בחייהם. האלים חפצים בקרבנות גדולים ומשובחים; הם אוהבים את המקריבים וזועמים על המזניחים את ההקרבה; הם גומלים חסד בראש ובראשונה בשל הקרבת קרבנות; הם אוהבים להימצא בקרבת מזבחותיהם המעשנים ושונאים להתרחק מהם, ועוד. כל זאת בחזית השירה הארכאית, כמרכיב אורגני של עולמה. יחס האלים לקרבן חושף את ההנחה הסמויה, שהקרבן נושא שפע כוח שמשפיע האדם על האלים להגבירם ולהאדירם.

טקס הקרבן המתואר בשירה בפרוטרוט מוביל למסקנה דומה. טקס זה מורכב מפעולות רבות הנעשות בסדר מסוים בקביעות שאין לשנותה, אף כי הפעולות בחלקן הגדול סתומות גם למבצעיהן. הדקדוק בפרטים הסתומים של הטקס ובסדרם הקבוע מובילני לשער, כי טקס הקרבן כרוך בשורשיו בתחום המאגיה. הן המאגיה היא התחום המעשי, שבו הצלחת המעשה תלויה בקיומן של פעולות סתומות המתבצעות בקבע ובסדר נוקשה שאין לשנותו. טקס הקרבן הוא בעת ובעונה אחת פעולה דתית המרעיפה כבוד על האלים, ופעולה מאגית מסתורית הנשענת על האמונה המאגית הרווחת בעולם, שבפעולות הדקדקניות והסתומות טמון סוד הצלחת הטקס. אם הטקס המדוקדק עלה יפה והגשים את תכליתו להשית איזו טובה נעלמה על מי מהאלים, המקריב מצפה שהאל מקבל הטובה יטיב עמו ויצליח את דרכו.

הנחה זו בדבר הטוב שמפיקים האלים מן הקרבן אינה מופיעה במקורות במפורש, אך דומה שההכרה בכך שאמונה זו ניצבת מתחת לפני השטח ופועלת מן המעמקים, נותנת את ההסבר המספק ביותר לשני המאפיינים הבולטים ביותר של תיאורי הקרבן במקורות: רצונם העז, חסר הפשר, של האלים לקבל קרבנות מצד אחד, וקבע הפעולות הסתומות של טקס הקרבן מצד שני.

בנספח, "חיי הנצח של האלים – אמברוסיה ונקטר", אשר פורסם כמאמר,[[2]](#footnote-2) אני מבקש להשיב לשאלה, מה מקור האלמוות של האלים. ומפני שעל פי חוקרים לא מעטים תזונת האלים, אמברוסיה ונקטר, היא המספקת להם חיי אלמוות ואי-הזדקנות, הפרק פותח בדיון כללי בתפקידה של סעודת אמברוסיה ונקטר במקורות, ובוחן איזה צורך, אם בכלל, סעודה זו ממלאה בחיי האלים.

צריכת מאכל ומשקה על-ידי האלים היא סממן נוסף לשעבודם לכללי המערכת הטבעית שהם נתונים בה, הכופה עליהם כעל כל יצור חי להיזון. עיון בקטעים המתארים את האלים בסעודתם מוביל למסקנה, כי המשוררים עיצבו את תפקידם של אמברוסיה ונקטר בחיי האלים מתוך הקבלה לתפקידם של מאכל ומשקה בחיי האדם. כמזון האדם משמשים מזונות האלים להשבת נפש לאחר מאמץ, להתחזקות ולגדילה, ואגב כך מזונות האלים הם גם מקור עונג גדול לאוכל. תפקידים אלה הועתקו בפשטות מן המישור האנושי אל המישור האלוהי. ההבדל בין מאכלי האדם ובין מאכלי האלים מתבטא בשני היבטים: בכוח הגנוז בהם - מזון האלים מביא לידי חידוש כוחות אלוהיים, להתפתחות פלאית, והעונג המופק ממנו שמימי; ובתלות – בני אדם תלויים במאכליהם לעצם קיומם, אך תלות האלים במאכל ובמשקה ניכרת במובהק בשירה הארכאית לעתים רחוקות. היש לסעודת אמברוסיה ונקטר תפקיד נוסף?

כאמור, חוקרים לא מעטים תלו את חיי הנצח של האלים במזונם האלוהי. הם נסמכו על שלוש ראיות עיקריות: (1) הקשר האטימולוגי בין המילים 'אמברוסיה' ו'נקטר' לבין 'אלמוות'; (2) שני מקורות:*Il*.5*.*339-342 ;Arist.*Metaph.*1000a9-13 הקושרים לכאורה בין אכילת אמברוסיה ונקטר לבין חיי הנצח של האלים; (3) השימוש שעושים האלים באמברוסיה ובנקטר כדי להקנות חיי נצח לבני אדם ולשמר באורח פלא גופות גיבורים, המעיד לכאורה שסגולות אלה הגלומות במזונות האלים פועלות גם על האלים עצמם.

בחלק זה אני בוחן את שלוש הראיות בהרחבה ומבקש להראות כי אין בכוחן להוכיח את טענות החוקרים, וכי לא ניתן לקשור בקשר מהותי את חיי הנצח של האלים ואי-הזדקנותם לאכילת אמברוסיה ונקטר. על דברי הביקורת אני מוסיף ראיות תומכות, לדוגמא, השוואת המעט המצוי בשירה הארכאית למקורות בתרבויות עתיקות אחרות שבהן הקשר בין מזון האלים לחיי הנצח שלהם מובהק ומבוסס. חולשת הקשר הישיר בין מזונות האלים לבין חיי נצח שלהם מתבטאת גם בכך, שברוב המכריע של המקומות בשירה הארכאית, שאלים מעניקים בהם חיי נצח לבני אדם, אמברוסיה ונקטר אינם נזכרים כלל, ועוד.

מהו, אם כן, מקור חיי האלמוות של האלים? בסוף הפרק אני משתדל להראות כי לתפישת המקורות, האלים בני-אלמוות מלידתם ומעצם טבעם, וחיי-הנצח שלהם אינם תלויים באמצעים חיצוניים. נצחיות האלים היא מן הרעיונות הפוריים ביותר של המקורות הארכאיים, ועם זאת חיי הנצח של האלים לא נתלים לעולם בצריכת אמברוסיה ונקטר (כפי שאני משתדל להראות בפרקי, גם שני המקומות שציינתי לעיל בראייה השנייה לטובת הדעה שאמברוסיה ונקטר מקנים חיי נצח לאלים, אינם מלמדים זאת). יתר על כן, שלטון התפישה שהאלים נצחיים מטבעם מתבטא ברעיון היסוד, שהאלים נוחלים את האלמוות בתורשה: זיווג בין אלים יעמיד לעולם צאצא בן אלמוות, ואין בכל סיפורי הולדת האלים ילוד אלים המתחיל את חייו כבן תמותה. האלמוות משותף לכל האלים למרות ההבדלים הגדולים ביניהם, והמשוררים אינם מעלים בדעתם כי מי מהאלים עלול למות; גם כאשר האלים נלחמים אלה באלה ונוחלים הפסד במלחמות אכזריות, גורלם להיכלא במעמקי טרטרוס לסבול מכאובים וצרות. ראיות אלה ואחרות שאני מביא בפרק זה מבססות את המסקנה שנצחיות 'טבעית' של האלים מונחת ביסוד המחשבה הארכאית, ותפישה זו דחקה את הרעיון שחיי הנצח של האלים תלויים בסיבות חיצונית.

פרק הסיכום והמסקנות נפתח בהצגה קצרה של עיקרי הדברים שהעליתי במחקרי בכל אחד מהפרקים. מטרת חלק זה לשרטט בנאמנות את מסכת ההשפעות המורכבת של עקרון האימננטיות על תחומי הדת שלהם הוקדשו פרקי המחקר. סקירת מסקנות הפרקים משמשת כמצע לדיון האחרון, הבוחן את היחס בין עקרון האמונה, שהאלים נתונים בעולם וכפופים לחוקי ההוויה, לבין התפישה הדומיננטית במקורות, שהאלים הם שליטים עליונים ואדוני העולם.

המחשבה הארכאית מכפיפה את המצוי בעולם לשתי רשויות עליונות: רשות האלים ורשות העולם, ועל המיזוג המורכב בין שתי רשויות אלה עומדת המחשבה הדתית של מחברי השירות. לשון אחר: האמונה באלים עליונים שליטים נתמזגה עם האמונה במציאותה של הוויה עליונה על האלים וממזיגה זו נולדה ההשקפה הדתית המורכבת המתבטאת במקורות. לאור מחקר זה, אשר עמד על ביטויים שונים של כפיפות האלים להוויית העולם, ניתן לשרטט את חלקה של כל רשות עליונה, רשות האלים ורשות העולם, בעיצוב המחשבה הדתית ותפישת האלים במקורות. שרטוט זה מוצע בפרוטרוט בחלקו האחרון של המחקר.

1. ניסוח זה קרוב לניסוחו של יחזקאל קויפמן; ראו "תולדות האמונה הישראלית" (תרצ"ז-תשכ"ג, דביר); כרך א', 298. [↑](#footnote-ref-1)
2. Baratz, A. (2015): "The Source of the Gods' Immortality in Archaic Greek Literature"; *Scripta Classica Israelica,* XXXIV, Jerusalem, 151-165. [↑](#footnote-ref-2)